Joh 1v38 Dissipelskap is om Jesus te volg

Skriflesing: Johannes 1:29-42

Tydens ‘n vorige sensus het **80% van die mense in SA aangedui**  
hulle is Christene.  
Dit laat sommige mense sê: SA is ‘n Christelike land.

**As dit waar was**.., sou ons land, ons mense, die sosiaal maatskaplike landskap  
totaal anders gelyk het.

**Christenskap het noemer geword** vir mense wat

* Wat kerk toe gaan (sommige gereeld en ander minder)
* Wat sê hulle glo in Jesus Christus (iemand sê nou die dag: *ek praat met die Man daarbo*).
* Wat hul afhanklikheid van God bely
* Wat Bybel lees (party meer as ander)
* Wat van tyd tot tyd iets vir die armes gee

**(Vra jy die wêreld waarom hou hulle nie van Christene nie,  
is die antwoord:**

Christene is onverdraagsaam, liefdeloos, skryf ander wat nie soos hulle is nie af, misbruik hul mag)

**Hoekom het die wêreld hierdie beeld van Christene?**

**Die rede: die kern van Christenskap ontbreek** by so baie Christene  
Die geskenk wat hul vir God en ander moet gee   
 word nie oorhandig nie.

**Wat is die geskenk?**

Dit is jouself…  
Jy moet jouself vir die Here gee.  
Eers dan is jy ‘n Christen

**Miskien** moet ons **van dissipels praat** wanneer ons na volgelinge  
van die Here verwys.  
Aanvanklik is volgelinge van Jesus “*mense van die Pad*” genoem.

Hulle was op die “pad” wat Jesus Christus aangedui het.  
Die woord Christen kom ek dink een keer in die Bybel voor   
terwyl noemer dissipels dikwels voorkom.

**Wat is ‘n dissipel?**

Dit is iemand wat Jesus volg.

**Hoe lyk dit as iemand Jesus volg?**

Kom ons lees Johannes 1:29-42

**Johannes was by die Jordaan rivier** in Betanië besig om te doop.  
Hy het Jesus na hom sien loop en het verklaar:

*Daar is die Lam van God wat die sonde van die wêreld wegneem!*

*Ek het die Gees soos ‘n duif uit die hemel sien kom, en Hy het op Hom gebly (v29,32)*

Die **volgende dag was Johannes weer op sy pos** saam met 2 van sy dissipels.  
Toe Jesus verbly geloop het, het Johannes weereens verklaar:

*Daar is die Lam van God (v35)*

Dan gebeur daar iets eienaardigs

Dadelik het d**ie twee dissipels**, wat dissipels van Johannes was,   
**Jesus gevolg**.

Dit was die **gebruik in daardie tyd** **dat iemand wat in die teologie wou studeer**  
vir hom ‘n leermeester gesoek het en dan het hy by die leermeester as leerling aangesluit, mits hy toegelaat is.

Hier was dus **2 van Johannes se dissipel wat deur hom onderrig is**.

**Johannes was duidelik in sy onderrig**,  
 dat dit nie oor hom (Johannes) gaan nie,  
 maar hy het net van Jesus getuig.

Die oomblik toe Johannes Jesus vir hulle aanwys,  
het hulle Jesus begin volg.

Dit moes **vir Johannes ‘n pluimpie gewees** het.

*Toe Jesus omkyk en sien dat hulle Hom volg, vra Hy vir hulle: “Wat soek julle? En hulle het Hom geantwoord “Rabbie – dit beteken leermeester – “waar gaan U tuis”?* (v38)

Wat hier gebeur het, is,   
 die **twee manne het aansoek gedoen** om dissipels van Jesus te word.

“Leermeester” – ons wil u volg  
 - ons wil U dissipels word.

**Om ‘n dissipel te word**, **beteken, jy wil jouself gee**,  
jy wil alles gee, alles opoffer,   
en jou persoonlik aan jou leermeester verbind.

Die **doel was om soveel moontlik van die leermeester te leer**  
en jou hele lewe daarvolgens te oriënteer.  
Jy moet ‘n replika van jou leermeester word.

Om dit te doen moes die **dissipels in teenwoordigheid van die leermeester** wees sodat hulle kon hoor, sien, beleef en ervaar   
 hoe hy dink, redeneer en die lewe leef.

Hulle moes:

**1 Die woorde van die leermeester memoriseer.** -

Hul klaskamer was om in die teenwoordigheid van die leermeester te wees.   
Hulle moes alles hoor wat hy sê, dit memoriseer en dit hul eie maak. (Hulle kon nie aantekeninge kon maak nie).

**2 Die tradisies en die interpretasie daarvan aanleer.**

Tradisies, die verstaan en die voortgang daarvan moes deur hul versterk en geleef word. Hulle was die navolgers en die voorgangers in die verband.

**3 Die manier van lewe, praat, doen, van die leermeester nadoen**.

Die leerling se droom was om soos sy leermeester te wees, te praat, te doen. As hy tog net soos sy leermeester kon wees, ‘n fotokopie kon wees, was alles reg.

**4 Ook ‘n leermeesters word.**

Daar is van ‘n leerling verwag om dit wat hy geleer het weer aan ander te leer.

Dit is presies wat die **woord Mathetes (dissipel) beteken**:   
Die nuwe generasie dissipels moes in verhouding met hul leermeester leer  
om sy leer, sy lewe, tradisies en gewoontes voort te sit en dit weer aan ander te leer.

Daar het ‘**n baie spesiale verhouding tussen die Rabbi en sy dissipels** ontwikkel.  
Hy het hul leermeester geword.  
Hy het vir hulle ‘n geestelike vader geword, selfs belangriker as hul aardse pa.

**Hulle het hom in hart en siel gevolg**.

Die **entoesiasme** in ons skrifgedeelte is duidelik:

Onmiddellik het Andreas sy broer Petrus gaan opsoek.  
Hy het gebrand van opgewondenheid.

*Petrus kom kyk!  
Ons het die Messias gevind!*

**Watter afleidings kan ons hieruit vir onsself maak?**

Oorhoofs:

Bybelse dissipelskap beteken:

\* Jy **moet Jesus volg**.

\* jy moet **jou hele lewe** in al sy fasette, aan **jou Leermeester gee**…

\* Dat **Hy jou vorm** om op Sy terme en maniere te lewe,

\* Jy moet dit ook aan ander te leer.

Om dit te doen moet jy in ‘n persoonlike verhouding met Jesus Christus leef.  
Jy moet Hom volg met hart en siel, krag en verstand.  
Jy moet hom dien.

Uitgespel:

1. Jy moet **Jesus se woorde jou eie maak**.   
   - Op die manier word dit deel van jou sisteem.
2. **Leer Jesus se tradisies aan**.   
   - Dink maar hoe gereeld het hy Homself afgesonder om te bid.   
   - Al wat Hy in belang gestel het was om die wil van die Vader te doen. Dit wat in lyn daarmee was, was reg en die res weg.
3. **Maak sy manier van leef, praat en doen jou eie**.   
   - Kyk hoe Hy tyd maak vir mense in nood.   
   - Hoe hy dit sy werk maak om ander te dien!
4. **Maak dit jou werk om ook ander van Hom te leer**.   
   - Jou voorbeeld tel punte in die verband.

Wie dit wil doen moet leer om te gee.

Jy moet jouself onvoorwaardelik aan God .  
Hy moet die nommer 1 in jou lewe word.

As dit waar word sal die wêreld jou leermeester, Jesus Christus ,  
in jou kan raaksien…  
Hulle sal van opinie verander oor hoe ‘n Christen lyk  
en die wêreld sal ‘n beter plek word.

Amen